Ravimite reklaam erineb tavapärasest arusaamast reklaamist, kuna ravimite reklaami mõiste hõlmab kõikvõimalikke meetmeid, mille tulemusel suurendatakse ravimite müüki või ravimikasutust, sõltumata sellest, kas reklaami avalikustaja saab sellest otsest kasu. Lisaks audiovisuaalsele ja trükireklaamile loetakse ravimireklaamiks ka ravimitootja esindajate külaskäike isikute juurde, kellel on õigus ravimeid välja kirjutada või tarnida, raviminäidiste jagamist ja ravimitootja tellitud või avalikustatud teavet üleskutsega pöörduda arsti poole, kui otseselt või kaudselt viidatakse ravimile. Ravimireklaamiga on võrdsustatud ka ravimi müügi ja väljakirjutamise mõjutamine kingitustega, väljakirjutamise, tarnimise, müügi ja tarbimise edendamiseks mõeldud toetused ja muud meelitusvahendeid.
Ravimite reklaam liigitub kaheks – üldsusele suunatud ravimireklaamiks ja ravimite väljakirjutamise õigust omavatele isikutele, proviisoritele ja farmatseutidele suunatud reklaamiks. Üldsusele on lubatud reklaamida ainult käsimüügiravimeid, retseptiravimeid võib reklaamida ravimite väljakirjutamise õigust omavatele isikutele, proviisoritele ja farmatseutidele. Mõlemale reklaamiliigile kehtivad erinevad nõuded, mis on sätestatud reklaamiseaduses ja ravimiseaduses.
Ravimiamet ei kooskõlasta ravimireklaam enne nende avalikustamist, kuid võib anda nõu reklaamialaste õigusaktide tõlgendamise küsimustest. Ravimiameti tõlgendustel ei ole siduvat jõudu ning antud tõlgendustest lähtumine on vabatahtlik. Esitatud küsimuste ja Ravimiameti vastuste põhjal oleme koostanud ravimireklaami KKK ehk korduma kippuvad küsimused.
Erandina eelnevast kooskõlastab Ravimiamet ravimitootja poolt ravimiseaduse § 84 lõike 10 alusel korraldatud vaktsineerimise edendamisele suunatud kampaaniad enne nende avalikustamist. Vaktsineerimise edendamise kampaania kooskõlastab taotleja lisaks ka Terviseametiga. Ravimiamet on koostanud ka vaktsineerimiskampaania kooskõlastuse taotlemise põhimõtted, mida Ravimiamet vaktsineerimise edendamisele suunatud kampaaniate puhul oluliseks peab.
Ravimi müügiloa hoidja peab esitama iga kalendriaasta 1. veebruariks Ravimiametile ravimireklaami aruande eelmisel aastal proviisoritele, farmatseutidele ja arstidele ning nende ühendustele arstiteaduslikel või farmaatsiaalastel üritustel osalemiseks või nimetatud ürituste korraldamiseks antud toetuste ja korraldatud ürituste, patsientide teavitusürituste, jagatud raviminäidiste ning allahindluste kohta vastavalt sotsiaalministri 07.03.2005. a määrusele nr 40 Ravimireklaami aruande esitamise vorm ja kord. Ravimi müügiloa hoidja esitatud ravimireklaami aruanne on avalik teave, samuti on avalik teave ravimi müügiloa hoidja ja ravimi väljakirjutamise õigust omava isiku, proviisori või farmatseudi vahel sõlmitud lepingud, mille alusel saadakse rahalisi või mitterahalisi hüvitisi.
Seoses reklaamiaruande vormi täitmisega esitatud küsimuste põhjal on Ravimiamet samuti koostanud küsimustest ja vastustest reklaamiaruande täitmise KKK ehk korduma kippuvad küsimused.
Reklaamiaruandeid saab esitada läbi Ravimiameti Kliendiportaali või elektroonselt MS Excel formaadis e-posti aadressile firstname.lastname@example.org. MS Excel peab olema digitaalselt allkirjastatud või tuleb aruanne esitada ka allkirjastatult paberkandjal Nooruse 1, 50411, Tartu. Aruande peavad esitama nii humaan- kui ka veterinaarravimite müügiloa hoidjad.
Ravimiametile esitatud andmete põhjal koostab Ravimiamet iga kalendriaasta 1. juuliks kokkuvõtte esitatud aruannetest ja avalikustab selle oma kodulehel.
Kokkuvõtlikud andmed esitatud aruannetest, 2011
Ravimiameti kinnitatud ravimiomaduste kokkuvõtet, pakendi infolehte ja märgistust ilma muudatuste ja lisadeta ei loeta ravimireklaamiks ning seeläbi on tagatud kodanikele ravimite kohta objektiivse ja sõltumatu teabe kättesaadavus. Samuti ei loeta ravimireklaamiks ka vastuseid ravimiga seotud konkreetsele küsimusele, kui vastuses puudub müügiedenduslik iseloom, ja inimeste tervist või haigusi käsitleva teavet, kui avalikustatud teabes puudub isegi kaudne viide ravimile. Kuna ravimi müügiloa hoidja avalikustatud teave, mis käsitleb inimeste tervist või haigusi, võib kergesti muutuda ravimireklaamiks, on Ravimiamet koostanud juhendi terviseteabe avaldamiseks veebis.
Ravimi reklaaminõuete täitmise osas teostab järelevalvet Ravimiamet. Ravimiametil on õigus teha ettekirjutusi rikkumise lõpetamiseks ning keelustada ravimireklaam ja nõuda Ravimiameti poolt etteantud tekstiga õienduse avalikustamist, samuti võib Ravimiamet reklaaminõuete rikkujat karistada rahatrahviga.
Täiendav teave email@example.com või telefonil 7374140